送徐太博守莆中
作者：方岳
朝代：宋

paragraphs: 南州高士心如水，夜雨爐亭歲欲環。
朝蹟只如初到日，州麾猶在兩年間。
秋來竹屋多歸夢，天與莆人一破顔。
館下諸生能戀戀，眼中循吏故班班。
相傳士子多于鯽，共喜府公清似山。
慶曆諫臣書在否，乾淳文賦筆追還。
郎官紅熟海風靜，通印子肥春網閒。
心事太平兒女語，詩家尊宿鬢毛斑。
歡迎騎竹來何暮，贈別垂楊不可攀。
辦與老夫同一念，不憂吾道久間關。